Двойчы Герой Савецкага Саюза Міхаіл Ціханавіч Сцепанішчаў змагаўся ў небе Масквы, Сталінграда, над гарамі Каўказа, на Беларусі, Літве, Украіне. У адным з баёў пад Харкавам яго самалёт быў сур’ёзна пашкоджаны, але Міхаіл дацягнуў да сваіх. Шэсць месяцаў лячыўся ў шпіталях, перанёс не адну складаную аперацыю. Медыцынская камісія забараніла лятаць. Але Міхаіл угаварыў камандаванне дапусціць яго да палётаў, паабяцаўшы, што будзе ваяваць не горш, чым да ранення. У сакавіку 1943 года ён вярнуўся ў свой 76-ы гвардзейскі авіяцыйны штурмавы авіяполк. Некалькі ўдалых вылетаў – і ён стаў камандзірам звяна, затым намеснікам камандзіра эскадрыллі, а да жніўня – камандзірам штурмавой эскадрыллі. Пераадольваць перагрузкі ў паветры з хворым пазваночнікам было вельмі цяжка, але Міхаіл праявіў незвычайны характар. Разам з баявымі таварышамі ён сканструяваў спецыяльнае сядзенне, на якім можна было кіраваць самалётам амаль лежачы, раўнамерна размяркоўваючы нагрузку па ўсім целе.